KIRJALLINEN KYSYMYS P-0671/01 esittäjä(t): Daniel Varela Suanzes-Carpegna (PPE-DE) komissiolle. Kalastuslupamaksut EU:n kansainvälisissä kalastussopimuksissa.



Virallinen lehti nro 235 E , 21/08/2001 s. 0235 - 0235



KIRJALLINEN KYSYMYS P-0671/01 esittäjä(t): Daniel Varela Suanzes-Carpegna (PPE-DE) komissiolle (26. helmikuuta 2001) Aihe: Kalastuslupamaksut EU:n kansainvälisissä kalastussopimuksissa 1. Onko komissio tietoinen, että EU:n kalastuslaivasto tukee EU:n kehitysyhteistyöpolitiikkaa maksamalla kalastuslupamaksuja EU:n kehitysmaiden kanssa solmimien kalastussopimuksien puitteissa ja ottaako se huomioon kyseisen tuen, kun se määrittää maksut, joita näihin sopimuksiin osallistuvan EU:n kalastuslaivaston pitää tämän takia suorittaa? 2. Onko komissio tietoinen, että tukea kehitysyhteistyölle ja köyhyyden vähentämiselle ei anneta, tai ei ainakaan samassa määrin, niin sanotuissa pohjoisen sopimuksissa, ja samaan aikaan kalastuslupamaksuja ei ole tai ne ovat näissä sopimuksissa pienempiä etelän sopimuksien maksuihin verrattuina? Minkä arvion komissio tekee tästä? Franz Fischlerin komission puolesta antama vastaus (26. maaliskuuta 2001) 1. Komissio on tietoinen siitä, että yhteisön maksaman tuen lisäksi asianomaiset rannikkovaltiot saavat tuloja myös laivanvarustajien kalastussopimusten mukaisesti maksamista kalastuslupamaksuista. Näin ollen komissio ottaa huomioon nämä kaksi rahoitustekijää neuvotellessaan umpeutuvien kalastussopimusten pöytäkirjojen uusimisesta. Sen kysymyksen osalta, ovatko laivanvarustajien kalastuslupamaksut kehitysmaihin kuuluvien rantavaltioiden kehittämiseen myönnettäviä tukia, komissio muistuttaa, että vaikka voimassa olevissa sopimuksissa ei ole määräystä siitä, että nämä tulot toisin kuin entistä suurempi osa yhteisön talousarviosta nykyisin maksettavista tuista (kohdennetut toimet) on käytettävä kumppanuusmaan kalastusalan erityistoimiin, kyseiset tulot ovat Yhdistyneiden Kansakuntien merioikeusyleissopimuksen 62 artiklan 4 kohdan määräysten mukaisia tuloja; näiden määräysten mukaan rannikkovaltiot voivat myöntää lupia kalastajille tai kalastusaluksille ja -laitteille, mukaan luettuina maksut ja muut korvausmuodot, jotka kehitysmaihin kuuluvien rantavaltioiden osalta voivat koostua kalastuselinkeinoa koskevaan rahoitukseen ja tekniseen laitteistoon liittyvistä korvauksista. 2. Komissio on tietoinen myös niin sanottuihin pohjoisen ja etelän sopimuksiin sisältyvästä erilaisesta kohtelusta. Komissio katsoo, että pohjoisen ja etelän yhteistyökumppanit poikkeavat toisistaan ratkaisevasti sekä tarpeidensa että kehitystasonsa osalta. Komission on tämän vuoksi mukautettava niitä kahden- tai monenvälisiä suhteitaan sääteleviä välineitä, jotka sitovat sen tiettyihin rantavaltioihin, ottamalla huomioon asiaan liittyvät eroavuudet ja haasteet. Tässä arvioinnissa yhteisö ei ole koskaan tuonut esiin tarvetta pyrkiä vähentämään yhteisön pohjoisten yhteistyökumppanien köyhyyttä kalastussopimusten avulla. Sen sijaan se pyrkii toteuttamaan tällaisia toimia tiettyjen eteläisten yhteistyökumppaniensa suhteen. Komissio on todennut parlamentin jäsenen mainitseman kahtiajaon yhteistä kalastuspolitiikkaa koskevassa vihreässä kirjassaan ja ehdottaa tämän vuoksi ulkopolitiikkansa muuttamista.